Καθορίζει ένα σχέδιο στρατηγικής για την καταπολέμηση της παράνομης εμπορίας άγριων ειδών (δηλαδή την παράνομη συλλογή, μεταφορά και διανομή των ζώων και των παραγώγων τους) τόσο στην Ευρωπαϊκή Ένωση (ΕΕ) όσο και σε παγκόσμιο επίπεδο. Επιδιώκει να κινητοποιήσει όλους τους διπλωματικούς, εμπορικούς και αναπτυξιακούς διαύλους συνεργασίας της ΕΕ για να σταματήσει αυτό που σήμερα αποτελεί μία από τις πιο κερδοφόρες εγκληματικές δραστηριότητες σε όλο τον κόσμο. Το σχέδιο δράσης περιλαμβάνει 32 μέτρα προς εφαρμογή κατά την περίοδο 2016-2020 από την ΕΕ, τα οποία θα εκτελεστούν από καθεμία από τις 28 χώρες της ΕΕ (1). Επικεντρώνεται σε 3 βασικές πτυχές: 1. Πρόληψη της παράνομης εμπορίας και μείωση της προσφοράς και της ζήτησης της παράνομης εμπορίας άγριων ειδών. Για παράδειγμα: η Ευρωπαϊκή Επιτροπή θα εκδώσει κατευθυντήριες γραμμές με σκοπό να αναστείλει την εξαγωγή παλαιών αντικείμενων από ελεφαντόδοντο από την ΕΕ. Οι χώρες της ΕΕ με τη σειρά τους θα εκδίδουν πιστοποιητικά ενδοκοινοτικού εμπορίου μόνο για παλαιά είδη ελεφαντόδοντου βάσει των κριτηρίων που ορίζονται στις κατευθυντήριες γραμμές· η Επιτροπή και ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφαλείας θα διασφαλίσουν ότι οι αναφορές στην παράνομη εμπορία άγριων ειδών συμπεριλαμβάνονται στην πολιτική και στα μέσα της ΕΕ για την καταπολέμηση της διαφθοράς (ιδίως στο πλαίσιο των διαλόγων με τις βασικές χώρες μη μέλη της ΕΕ που λαμβάνουν δημοσιονομική στήριξη από την ΕΕ). 2. Καλύτερη εφαρμογή των υφιστάμενων κανόνων και πιο αποτελεσματική καταπολέμηση του οργανωμένου εγκλήματος. Για παράδειγμα: η Επιτροπή, η Ευρωπόλ και η Eurojust θα επιδιώξουν τη βελτίωση της συνεργασίας μεταξύ των χωρών της ΕΕ σε περιπτώσεις διασυνοριακής παράνομης εμπορίας άγριων ειδών· η Επιτροπή, ο Ύπατος Εκπρόσωπος και οι χώρες της ΕΕ θα δημιουργήσουν δυνατότητες στήριξης για την επιβολή του νόμου σε βασικές χώρες προέλευσης και αγοράς, συμπεριλαμβανομένης της επιβολής εντός προστατευόμενων περιοχών. 3. Ενίσχυση της συνεργασίας των χωρών προέλευσης, προορισμού και διαμετακόμισης. Για παράδειγμα: η Επιτροπή και ο Ύπατος Εκπρόσωπος θα επιδιώξουν την παροχή αυξημένης, πιο αποτελεσματικής και πιο στρατηγικά εστιασμένης στήριξης σε αναπτυσσόμενες χώρες για την αντιμετώπιση της παράνομης εμπορίας· σε συνεργασία με τις χώρες της ΕΕ, την Επιτροπή και τον Ύπατο Εκπρόσωπο θα εντατικοποιηθεί ο διάλογος με βασικές χώρες προέλευσης, διαμετακόμισης και αγοράς, συμπεριλαμβανομένου του διαλόγου με τις τοπικές αγροτικές κοινότητες, την κοινωνία των πολιτών και τον ιδιωτικό τομέα.